tartuNLP/wikipedia-smugri-20251201 huggingface dataset:
Punkaharjun pappila

Punkaharjun pappila on entinen kirkkoherran virka-asunto Savonlinnan Punkaharjulla, Etelä-Savossa. Pappilan puinen päärakennus on valmistunut vuonna 1928 ja sen lähistöllä sijaitsee Savonlinnan seurakunnan leirikeskus. Pappilaan kuuluu noin 2,9 hehtaarin määräala.
Historia ja arkkitehtuuri.
Punkaharjun pappila on toiminut kirkkoherran virka-asunnon lisäksi myös seurakuntatalona ja myös muussa asumiskäytössä. Pappilan viimeinen asukas muutti pois vuonna 2008, jonka jälkeen rakennus seisoi pitkään tyhjillään. Vuoden 2023 lokakuussa Savonlinnan seurakunnan kirkkovaltuusto päätti, että pappila myydään 200 000 eurolla yrittäjäpariskunta Hannu Huitille ja Mikko Ranta-Huitille.
Pappilassa on 1,5 kerrosta ja yläkerran satulakatosta on puhkaistu kolme puolikaaren muotoista kattoikkunaa. Vesikatteena on harmaaksi maalattu saumapeltikatto. Seinät on verhoilut keltaiseksi maalatulla laudoituksella. Rakennuksessa on betonista valettu kivijalka.
Saint-Nectaire (Puy-de-Dôme)

Saint-Nectaire on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin 36 kilometriä Clermont-Ferrandin kaupungista etelään.
Kunta on tullut tunnetuksi samannimisestä Saint-Nectaire -juustostaan. Sen pähkinäinen maku tulee seudulla laiduntavien salers- ja montbéliardes-rotuisten nautojen maidosta.
Saint-Nectaire sijaitsee Puy de Sancyn tulivuoren juurella. Kunnan vanha keskusta Saint-Nectaire le Haut sijaitsee Mont Cornadore -vuoren laella ja on rakennettu Saint-Nectairen kirkon ympärille. Alhaalla laaksossa on 1800-luvulla rakennettu kylpylä, jonka yhteydessä on huviloita ja hotelleja. Saint-Nectairen kirkko on rakennettu 1100-luvulla. Sen rakennettiin Chaise Dieun benediktiinimunkkien johdolla. Ranskan suuren vallankumouksen jälkeen vuonna 1840 se luokiteltiin historialliseksi muistomerkiksi, ja vuonna 1875 arkkitehti Louis-Clémentin Bruyerre kunnosti sen.
Besse-et-Saint-Anastaise

Besse-et-Saint-Anastaise on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin 46 kilometriä Clermont-Ferrandin kaupungista etelään.
Keskiaikaisen kaupungin keskustassa sijaitseva Saint-Andrén kirkko on rakennettu laavakivestä. Kirkko oli alun perin rakennettu romaaniseen tyyliin, mutta 1400-luvulla se uusittiin ja se sai goottilaisia muotoja. Vuonna 1886 se luokiteltiin historialliseksi muistomerkiksi. 
Super-Bessen hiihtokeskus perustettiin kunnan alueelle vuonna 1961. Rinteet ovat Puy de Sancyn etelärinteellä 1 350 ja 1 850 metrin välillä. Hiihtokeskuksessa on 27 rinnettä ja 21 hiihtohissiä.
Sangallo

Sangallo, Sangalo on sukunimi muun muassa seuraavilla henkilöillä:
Compains

Compains on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin 56 kilometriä Clermont-Ferrandin kaupungista etelään.
Saint-Georgesin kirkko on rakennettu 1200-luvulla. Kirkko uusittiin 1400-luvulla, ja sen eteläiseen poikkilaivaan liitettiin kahdeksansivuinen torni. Kirkko kunnostettiin 1800-luvulla, ja vuonna 1822 kastanjapaanuilla päällystetty torni rakennettiin uudelleen.
Euroopan kaukovaellusreitti E4

Euroopan kaukovaellusreitti E4 on yksi kahdestatoista Euroopan halki kulkevista kaukovaellusreiteistä. Reitti on 12 090 kilometriä pitkä ja kulkee kymmenen maan läpi. Reitti alkaa Espanjasta ja päättyy Kyprokselle.
Reitti.
Espanja.
Espanjassa reitti alkaa Puigcerdàn kaupungista ja päättyy Tarifaan. Reitistä on maassa toiminnassa 2 267 kilometriä. Reitti haarautuu pohjoiseen Guadalquivirin laakson läpi ja eteläiseen Sierra Nevadan kansallispuiston läpi kulkeviin teihin, jotka yhdistyvät määränpäässä.
Ranska.
Ranskassa E4-reittiä on 1 374 kilometriä. Se alkaa Espanjan rajalta Bourg-Madamen kohdalla ja päättyy Sveitsin rajalle la Curen kohdalla.
Sveitsi.
Sveitsissä reittiä kulkee noin 210 kilometriä, alkaen la Curesta ja päättyen Gaissau Zolliin.
Saksa.
Saksassa reitin pituus on 336 kilometriä. Se alkaa yhdessä E5-kaukovaellusreitin kanssa Hittisaun lähistöltä ja päättyy Bad Reichenhalliin.
Itävalta.
Itävallan läpi kulkee kaksi reittiä, joista toinen menee vuoriston läpi 1 100 kilometrin pituudelta, kun taas toinen reitti 900 kilometrin pituudelta. Reitit alkavat lähellä Sveitsin rajaa Bregenzin luona ja päättyvät Unkarin rajalle Geschriebenstein-vuoren luona.
Unkari.
Unkarissa reitti kulkee yhteensä 1 790 kilometrin pituudelta, ja sielläkin on kaksi reittiä. Aloituspaikkana on Köszegin kaupunki ja lopetuspaikka Röszken kaupunki Serbian rajalla.
Serbia ja Romania.
Serbiassa reittiä kulkee 1 240 kilometriä, alkaen Krsturin kylästä Unkarin rajalta ja päättyen Gradinan kylään Bulgarian rajalle. Romaniassa reittiä ei ole tarkoin määritelty.
Bulgaria.
Reitti on Bulgariassa noin 260 kilometrin pituinen. Se alkaa Sofiasta ja päättyy Slavjanka-vuorelle.
Kreikka ja Kypros.
Kreikassa reittiä kulkee 1 832 kilometriä. Se alkaa Kulatan kylästä ja päättyy Kreetan saarelle, josta matka jatkuu Kyprokselle Páfoksen kaupunkiin.
Louisianan kuvernöörinvaalit 2023

Louisianan vuoden 2023 kuvernöörinvaalit pidettiin 14. lokakuuta 2023 ja niissä valittiin osavaltion kuvernööri seuraavaksi nelivuotiskaudeksi. Istuva kuvernööri John Bel Edwards oli virkakausiltaan rajoitettu, eikä ollut ehdolla vaaleissa. Louisianan kuvernöörin virkakaudet on rajattu kahteen nelivuotiskauteen, jonka jälkeen uutta jatkokautta voi hakea neljän vuoden jälkeen.
Vaalit voitti osavaltion oikeusministeri, republikaanien Jeff Landry. Hän sai yli puolet äänistä, joten hänet valittiin kuvernööriksi suoraan ensimmäisellä kierroksella.
Tausta ja äänioikeus.
Virkakausiltaan rajoitettu istuva kuvernööri John Bel Edwards ei voinut olla ehdolla uudelle kaudelle. Edwards voitti kaksi kuvernöörikautta sosiaalisesti konservatiivisessa Louisianssa, missä auttoi se, että Edwards on melko konservatiivinen demokraatti. Useimmat analyytikot arvelivat, että kuvernöörin virka siirtyy takaisin republikaanipuolueelle.
Äänioikeutettuja ovat kaikki sellaiset henkilöt, jotka täyttävät seuraavat ehdot:
Ehdokasasettelu.
Louisianassa käytetään muista osavaltiosta poikkeavaa vaalijärjestelmää. Louisianassa puolueet eivät järjestä omia esivaalejaan, vaan ensimmäisellä kierroksella kaikki ehdokkaat ovat samalla äänestyslipulla puolueesta riippumatta. Jos kukaan ehdokkaista ei saa äänten enemmistöä, järjestetään toinen kierros kahden eniten ääniä saaneen ehdokkaan kesken. Marraskuussa 2022 vuosi ennen vaaleja Louisianan republikaaninen puolue antoi virallisen tuenilmauksensa osavaltion oikeusministeri Jeff Landrylle vaaleihin. Monet republikaanit kritisoivat päätöstä.
Varakuvernööriä ei valita samoissa vaaleissa yhdessä kuvernöörin kanssa. Tätä yritettiin muuttaa viimeksi keväällä 2023, mutta muutos ei saanut vaadittavaa 2/3 enemmistöä osavaltion edustajainhuoneessa. Varakuvernöörin vaali järjestetään kuitenkin samaan aikaan. Varakuvernööriksi valittiin istuva varakuvernööri Billy Nungesser, joka edustaa republikaaneja. 
Tulokset.
Lähde:
Aleksei

Aleksei () on etupäässä venäläinen miehen etunimi. Aleksis-nimen tavoin se on lyhentymä kreikkalaisperäisestä nimestä Alexandros, joka merkitsee "suojelijaa" ja joka Suomessa tunnetaan myös muodossa Aleksanteri.
Latinalaisia aakkosia käyttävissä kielissä nimi esiintyi myös muodoissa "Alexey", ja Alexei".
Suomessa nimi Aleksei on Digi- ja väestötietoviraston tietojen mukaan annettu 1900-luvun alusta lokakuuhun 2024 mennessä 3243 henkilölle.
Alekseilla ei nykyisin ole nimipäivää sen enempää suomen- kuin ruotsinkielisessäkään kalenterissa, mutta samaa alkuperää olevat nimet Aleksi ja Aleksis esiintyvät kalenterissa 10. lokakuuta, Aleksis Kiven päivänä. Vuosina 1906–1917 nimi kuitenkin esiintyi suomalaisessa kalenterissa, ensin muodossa Aleksej ja vuodesta 1911 lähtien muodossa Aleksei. Nimi lisättiin kalenteriin Venäjän kruununprinssi Aleksei Nikolajevitš Romanovin synnyttyä hänen venäläisen ortodoksisen kalenterin mukaiselle nimipäivälle, 18. lokakuuta, joka ortodoksisessa kirkossa on Pyhän Aleksioksen, 300- ja 400-lukujen vaihteessa eläneen roomalaisen kilvoittelijan muistopäivä.. Suomen itsenäistyttyä nimi kuitenkin poistettiin kalenterista.
PES-Arkkitehdit

PES-Arkkitehdit Oy (aiemmin Pesark) on helsinkiläinen arkkitehtitoimisto. 
Toimiston perusti Pekka Salminen vuonna 1968. Sen toimitusjohtaja on DI Jarkko Salminen. Arkkitehti Tuomas Silvennoinen on toimiston osakas ja suunnittelujohtaja vuodesta 2002.
Vuonna 2010 PES-Arkkitehdit avasi oman toimiston Shanghaihin. Se on ainoa suomalainen arkkitehtitoimisto, jolla on pysyvä edustus Kiinassa. PES-Arkkitehdit on ollut Kiinassa mukana yli sadassa projektissa. 
Yrityksellä on Helsingin-toimistossaan noin kuusikymmentä työntekijää ja Shanghain-toimistossaan kymmenen.
Flodström

Flodström on sukunimi, joka on muun muassa seuraavilla henkilöillä:
Maaranen

Maaranen on sukunimi, joka on muun muassa seuraavilla suomalaisilla henkilöillä:
Loliini

Loliini (C8H14N2O) on myrkkyraiheinän ("Lolium temulentum") sisältämä alkaloidi. Ensimmäisen kerran sitä onnistuivat eristämään Sabir Junusov ja S. T. Akramov, jotka kuvasivat aineen tieteelle vuonna 1955 yhdessä muiden samankaltaisten alkaloidien kanssa. Loliinin johdannaisia ovat muun muassa aiemmin eristetty temuliini eli norloliini sekä Junusovin ja Akramovin 1955 eristämät N-asetyylinorloliini ja N-formyyliloliini. Kaikki nämä aineet suojaavat kasvia merkitsevästi kasvia syöviltä hyönteisiltä. Aikuisia tuhohyönteisiä vastaan loliinijohdannaisia sisältävän liuoksen suihkuttaminen kasvien lehdille toimii suunnilleen yhtä hyvin kuin nikotiinisulfaatin suihkuttaminen.
Loliinia voidaan syntetisoida eri tavoin. Vuonna 1986 Tufariello kehitti yhdessä tutkijaryhmänsä kanssa ensimmäisen loliinin syntetisointimenetelmän, jonka lähtöaineina on dimetoksynitroni ja metyyli-4-hydroksikrotonaatti. Menetelmä sisältää 12 vaihetta. Toisella menetelmällä loliinia voidaan valmistaa omenahaposta 20 vaiheen kautta.
Tuusulan pappila

Tuusulan pappila (ruots. "Tusby prästgård") on entinen kirkkoherran virka-asunto Tuusulassa Uudellamaalla. Pappila oli Tuusulan seurakunnan omistuksessa aina kevääseen 2018 asti, jolloin se myytiin yksityisasunnoksi.
Historia ja arkkitehtuuri.
Tuusulan pappilan puinen päärakennus on valmistunut 1820-luvulla. Rakennuksen päätyyn on valmistunut tiilirakenteinen kirkkoherranvirasto arkistoholveineen vuonna 1936. Arkisto-osa oli usein rakennettu kivestä tai tiilestä, jotta se olisi tulenkestävä. Pappilan pihamaalla sijaitseva ulkorakennus on todennäköisesti vanhempi kuin itse päärakennus. Ulkorakennuksessa on asunut pappilan palvelus- ja työväkeä.
Pappilassa on tiilipäälysteinen mansardikatto ja luonnonkivinen kivijalka. Sen huomattavimpia piirteitä on puoliympyrää muistuttava lasitettu kuisti, josta aukeaa pariovet pappilaan sisälle.
Tuusulan pappila kuuluu osaksi kirkonkylässä sijaitsevaa, suojeltua Tuusulan Rantatien kulttuurimaisemaa.
Perunamakkara

 Perunamakkara on makkara, jossa on mukana perunaa. Se on läheistä sukua ryynimakkaralle, mutta ryynien sijasta täytteenä käytetään perunaa.
Perunamakkara on suomalainen perinneruoka, erityisesti Karkkilassa. Perinteisesti sitä valmistettiin syksyisin teurastuksen yhteydessä.
Sinapinsiemen (mauste)

Sinapin siemenet ovat mausteena käytettäviä 1–2 millimetrin levyisiä kelta-, musta- tai ruskea- eli sareptansinapin siemeniä. Lämpimillä ja kuivilla seuduilla kasvaneen sinappikasvin siemenet ovat tulisempia kuin viileämmillä ja kosteammilla seuduilla kasvaneiden.
Sinapin tunnusomainen tulinen maku syntyy, kun siemenen sisältämät glukosinolaatit ja myrosinaasientsyymit sekoittuvat. Glukosinolaatit ovat kasvin puolustuskeino perhosentoukkia vastaan. Maku tai ärsytys aistitaan, kun sinapista vapautuvat tiosyanaatit aistitaan nenässä ja hajuhermo lähettää aivoihin kipuaistimuksen. Kuuma vesi ja etikka laimentavat sinapin tulisuutta ja katkeruutta.
Ruokia voidaan maustaa kokonaisilla tai jauhetuilla sinapinsiemenillä. Jauhetuista sinapinsiemenistä voidaan myös valmistaa sinapiksi kutsuttua maustetahnaa.
Japanilaisessa keittiössä käytetään sareptansinapin itämaista lajiketta. Mustasinappia käytetään intialaisessa keittiössä ja kiinalaisessa lääkinnässä, ja se on myös "Raamatussa" ja monissa vanhoissa resepteissä mainittu sinappikasvin laji.
Viljely.
Keltasinappia "(Sinapis alba)" kasvatetaan etenkin Välimeren seudulla, sareptansinappia "(Brassica juncea)" Intiassa ja englanninkielisissä maissa sekä alkuaan Lähi-idästä lähtöisin olevaa mustasinappia "(Brassica nigra)" Argentiinassa, Chilessä ja Pohjois-Amerikassa. Sinapin siemenet alkavat kypsyä elokuun alussa, ja ne kerätään ja erotellaan, kun kasvin varsi on lakastunut. 
Maailman suurimmat sinapinsiemenen tuottajat ovat Kanada, Nepal ja Myanmar, jotka yhdessä tuottavat noin 70 prosenttia maailman siemensadosta. Suurimmat sinapinsiemenen tuojamaat ovat Yhdysvallat ja Saksa. Pohjois-Amerikassa ja Euroopassa sinapinsiemenet käytetään etupäässä sinappiin, mutta Aasiassa niistä tehdään keittoöljyä.
Anders Beer Wilse

Anders Beer Wilse (12. kesäkuuta 1865 Flekkefjord – 20. helmikuuta 1949 Oslo) oli norjalainen valokuvaaja, joka kuvasi laajasti norjalaista elämää ja luontoa 1900-luvun alkupuolella. Hän otti myös paljon muotokuvia. Kaikkiaan hänen arkistonsa koostuu noin 200 000 kuvasta.
Olavi Nupponen

Aarne Olavi Mikael Nupponen (25. syyskuuta 1932 Salmi – 7. tammikuuta 2019) oli suomalainen kultaseppä, yritysjohtaja ja yrittäjä, joka sai kauppaneuvoksen arvonimen.
Nupposen vanhemmat olivat kauppias Mikko Nupponen ja Anna Kronholm. Hän avioitui 1955 Annikki Saharisen kanssa. Nupponen kävi kuusi luokkaa Joensuun lyseota 1944–1950 ja valmistui merkonomiksi Tampereen kauppaopistosta 1952. Kultasepän tutkinnon hän suoritti 1968. Nupponen oli M. &amp; O. Nupposen johtaja 1955–1960 ja kultasepänliike Joenkullan perustaja 1957 ja Kultasillan perustaja 1962. 
Joenkulta-Kultasilta, Olavi ja Ritva Nupponen Ky:n yhtiömies Nupponen oli 1964–1973, Joenkulta-Kultasilta Oy:n omistaja ja toimitusjohtaja 1973–1991 ja sitten Joenkulta Oy:n omistaja ja toimitusjohtaja. Hän oli myös fotoliike Kuvasillan perustaja 1968, Optikuvan perustaja ja toimitusjohtaja 1973–1984, kultasepänliike City-ajan perustaja 1980 ja fotoliike Canon-Shopin perustaja 1981. Nupponen oli lisäksi Karelian Kulta Ky:n vastuullinen yhtiömies ja fotoliike Foto-Pisteen omistaja sekä Unkarissa toimineen Finlandia Kft:n perustaja. 
Nupposella oli myös lukuisia liike-elämän ja muita luottamustoimia. Kauppaneuvoksen arvonimen hän sai 1990, Pohjois-Karjalan maakunnan yrittäjäksi hänet valittiin 1987. Nupponen voitti kaitaelokuvauksen amatöörien maailmanmestaruushopean 1979 elokuvallaan "Vaskenvalajat" ja sai useita kaitaelokuvauksen Suomen mestaruusmitaleja. Hän oli 1963–1971 Suomen Kaitaelokuvaajien Liiton hallituksen jäsen. Nupponen, joka harrasti myös taide-esineiden ja postimerkkien keräilyä, sai hopeamitalin postimerkkeilyn maailmannäyttelyssä 1988.
Peter Waage

Peter Waage (29. kesäkuuta 1833 Flekkefjord – 13. tammikuuta 1900 Kristiania) oli norjalainen kemian professori, joka tunnetaan massavaikutuksen lain toteennäyttämisestä yhdessä Cato Maximilian Guldbergin kanssa.
Alfred Maurstad

Alfred Jentoft Maurstad (26. heinäkuuta 1896 Vågsøy – 5. syyskuuta 1967 Oslo) oli norjalainen näyttelijä ja elokuvaohjaaja. Hänet tunnetaan muun muassa nimikkoroolista klassikoksi nousseessa "Gjest Baardsenissa" (1939).
Yksityiselämä.
Hän oli vuosina 1925–1943 naimisissa näyttelijä Tordis Maurstadin (o.s. Witzøe) kanssa. Heidän yhteinen lapsensa oli näyttelijä Toralv Maurstad. Lisäksi Alfred Maurstadin tytär myöhemmästä avioliitosta Mari Maurstad on näyttelijä.
Tancred Ibsen

Tancred Ibsen (11. heinäkuuta 1893 Gausdal – 4. joulukuuta 1978 Oslo) oli norjalainen elokuvaohjaaja ja lentoupseeri. Hän oli sekä Henrik Ibsenin että Bjørnstjerne Bjørnsonin lapsenlapsi. Tancred Ibsen ohjasi ensimmäisen norjalaisen äänielokuvan "Den store barnedåpen" vuonna 1931 yhdessä Einar Sissenerin kanssa. Vuoden 1939 ohjauksesta "Gjest Baardsen" tuli niin ikään klassikko.
Euroopan kaukovaellusreitti E2

Euroopan kaukovaellusreitti E2 on yksi kahdestatoista Euroopan halki kulkevista kaukovaellusreiteistä. Reitti on 5 720 kilometriä pitkä ja kulkee kuuden maan läpi. Se alkaa Isosta-Britanniasta ja päättyy Ranskaan.
Reitti.
Iso-Britannia.
Isossa-Britanniassa reitti alkaa Stanraerin kaupungista, Skotlannista, minkä jälkeen se jakautuu kahteen haaraan. Harwichiin vievä reitti on pituudeltaan 1 351 kilometriä ja Doveriin vievä reitti 1 407 kilometriä.
Alankomaat.
Reitistä noin 130 kilometriä kulkee Alankomaiden alueella. Siellä reitti alkaa Hoek van Hollandista ja päättyy Bergen op Zoomiin.
Belgia ja Luxemburg.
Belgiassa reitti alkaa Oostenden kylästä ja päättyy Saksan, Belgian ja Luxemburgin yhteiselle rajalle Oureniin. Luxemburgissa reitti kulkee 175 kilometrin matkalta. Se alkaa Ourenin kylästä ja päättyy Schengenin kuntaan.
Ranska.
Ranskassa reittiä kulkee 1 427 kilometriä. Se alkaa Luxemburgin rajalta Apachista ja päättyy Nizzaan.
Sveitsi.
Noin 16 kilometriä reitistä kulkee Sveitsin kautta. Reitti alkaa La Curen kylästä ja päättyy Nyoniin.
Make America Great Again

Make America Great Again (suom. ”Tehdään Amerikasta jälleen suuri”, lyh. MAGA) on yhdysvaltalainen poliittinen iskulause, joka tuli tunnetuksi Donald Trumpin vaalikampanjassa Yhdysvaltain presidentinvaaleissa 2016. Sittemmin siitä on muodostunut poliittinen liike, jonka näkemyksien mukaan Yhdysvallat on menettänyt maan sisäisen turvallisuuden sekä asemansa maailmanpolitiikassa. MAGA-kannattajat näkevät, että tilanteen pystyy korjaamaan ”Amerikka ensin” -politiikalla. Siihen kuuluu protektionismin lisäämistä, maahanmuuton suurta vähentämistä ja perinteisten arvojen vahvistamista.
Iskulausetta käytti ensimmäisen kerran Ronald Reagan Yhdysvaltain presidentinvaalien 1980 vaalikampanjassa, mutta hän ei asettanut sille tavaramerkkiä. Trump sai iskulauseesta tavamerkin 14. heinäkuuta 2015, ja kuukautta myöhemmin hän ilmoitti vaalikampanjastaan. Trumpin kampanja sai nopeasti vahvaa kannatusta konservatiivisten äänestäjien keskuudessa. Voitettuaan vaalit Trumpin tuesta tuli välttämätön kaikille republikaaneille, jotka halusivat voittaa vastaehdokkaansa esivaaleissa. Presidenttinä Trump toteutti lupauksiaan MAGA-äänestäjilleen kieltämällä muun muassa maahanmuuton Yhdysvaltoihin seitsemästä muslimivaltaisesta maasta, rakennuttamalla raja-aidan Meksikon rajalle ja nimittämällä kolme konservatiivista korkeimman oikeuden tuomaria.
Vuoden 2022 lopulla neljä kymmenestä republikaanista koki itsensä MAGA-republikaaneiksi. Liikkeen vahvuuden vuoksi monet republikaanien ehdokkaat ovat yrittäneet välttää suoraa kritiikkiä Trumpia kohtaan, ja korostaneet hyväksyvänsä ainakin osan liikkeen voimakkaista näkemyksistä. Niihin kuuluu muun muassa valtamedian kritisointi valemedioiksi sekä salaliittoteorioita, kuten usko siihen, että presidentinvaaleissa 2020 tapahtui vaalivilppiä, ja että demokraatit yrittävät korvata valkoiset amerikkalaiset ei-valkoisilla maahanmuuttajilla. Yhdysvaltain presidentti Joe Biden on sanonut MAGA-aatteen olevan hänen mielestään ”puolifasistinen”.
Saint Croix (Yhdysvaltain Neitsytsaaret)

Saint Croix, (, ; , ]; , ; ) on aiemmin Tanskan Länsi-Intiaan kuulunut saari, joka on vuodesta 1917 kuulunut Yhdysvaltain Neitsytsaariin.
Saari on 40 km pitkä ja 10 km leveä, ja sen pinta-ala on 218 km². Saint Croix on enimmäkseen vuorinen (korkein kohta 352 metriä merenpinnan yläpuolella), mutta etelässä on alavaa laguunirannikkoa. Ilmasto on trooppinen, vuoden keskilämpö noin +27 °C ja sademäärä 1 183 mm. Kuivat kaudet haittaavat usein maanviljelystä. Vuonna 1841 siellä oli 25 624 asukasta, vuonna 1911 asukkaita oli 15 467 ja nykyisin 41 004 (2020).
Historia.
Saint Croix kuului vuodesta 1733 Tanskalle. Se oli suurin Tanskan Länsi-Intiassa omistamista saarista. Saaren löysi Kolumbus 1493. Kiisteltyään espanjalaisten ja muiden kanssa saaren omistuksesta ranskalaiset kaappasivat sen 1651 haltuunsa. Samana vuonna se läänitettiin johanniitoille. Tanska osti saaren 1733 ja maksoi siitä 750 000 lireä.
Orjuuden lakkauttamisen (1845) jälkeen saarella ryhdyttiin siihen asti melkein yksinomaan viljellyn sokeriruo'on ohella viljelemään puuvillaa, tupakkaa, banaaneja ja harjoittamaan karjanhoitoa. Tanskan aikana saaren pääkaupunki oli Christiansted (4 592 asukasta 1911) ja toinen kaupunki Fredrikssted, jotka ovat edelleen saaren suurimmat kaupungit.
Tanska myi 1916 saaren Yhdysvalloille, jonka hallintaan se siirtyi virallisesti 1917.
Klara Lindh

Klara Augusta Bernhardina Lindh (21. helmikuuta 1877 – 8. maaliskuuta 1914) oli ruotsalainen aktivisti, joka ajoi laajalti naisten äänioikeuksia.
Lindh käynnisti laajan kansallisen artikkelisarjan, johon muun muuassa useat ruotsalaiset kirjailijat kertoivat kantansa naisen äänioikeuksien puolesta.
Vuonna 1908 Gävlessä järjestettiin naisille tarkoitettu sosiaalisen politiikan kurssi, jonka perusmateriaalin kirjoitti Lindh.
Humalamäki

Humalamäki voi tarkoittaa seuraavia:
Asenafteenikinoni

Asenafteenikinoni (C12H6O2) on aromaattisiin kinoneihin kuuluva orgaaninen yhdiste. Yhdistettä voidaan käyttää muiden yhdisteiden valmistukseen.
Ominaisuudet, valmistus ja käyttö.
Huoneenlämpötilassa asenafteenikinoni on keltaista kiteistä ainetta. Yhdiste on veteen liukenematonta mutta liukenee esimerkiksi etanoliin ja aromaattisiin hiilivetyihin.
Asenafteenikinonia valmistetaan useimmiten hapettamalla asenafteenia vetyperoksidilla tai dikromaateilla. Reaktiossa muodostuu myös sivutuotteita, kuten karboksyylihappoja. Muita synteesitapoja ovat dibromiasenaftyleenin klooraus ja muodostuvan tuotteen hydrolyysi tai asenafteenidioksiimin hydrolyysi.
Asenafteenikinonia käytetään väriaineiden, lääkeaineiden ja maatalouskemikaalien synteesien lähtöaineena.
Ellen Tittel

Ellen Tittel (28. kesäkuuta 1948 – 7. lokakuuta 2023) oli länsi-saksalainen keskipitkänmatkan juoksija. Hän teki naisten mailin juoksun maailmanennätyksen vuonna 1971. Hän osallistui vuosien 1972 ja 1976 kesäolympialaisiin.
Tittel oli kaksi kertaa naimisissa. Kumpikin liitto päättyi eroon.
Seltsoi

Seltsoi (, vuodesta 1949 ), on entinen inkeriläinen kylä, joka kuului Kelton luterilaisen seurakuntaan. Nykyään kylä kuuluu Seuloskoin piiriin. 
Perimätiedon mukaan kylän olivat perustaneet 1600-luvulla veljekset Antero, Jurkka ja Teppo Kukkonen, kotoisin "Salon soilta". Seltsoin nimi oli venäläistä alkuperää ja merkitsi "kylä, jossa asui tilanomistaja". Kylä mainitaan eri nimillä ("Seltzova, Seltza, Sälsso") Ruotsin 1600-luvun asiakirjoissa ja on merkitty Ruotsin Inkerin kartalla vuodelta 1704 ("Seelitza") . Vuonna 1849 siellä asui 252 ihmistä (110 miestä ja 142 naista), niistä inkeriläisiä (savakoita) - 137 (53 miestä ja 84 naista), ja "Suomen karjalaisia" - 115 (miehiä 57, naisia 58). 
1900-luvun alussa kylä oli varakas, maa hiekkainen, joten parhaiten siellä menestyi perunan viljelys, samoin kauran, mutta ruista ei käytetty paljoakaan. Myös lypsykarjan kasvatus kukoisti. Vuodesta 1908 siellä toimi osuuskauppa, joka oli paikkakunnan edistyneimpiä. Seltsoissa toimi suomenkielinen koulu, raittiusseura ja lauluseura, jota johti koulun opettaja Oskari Rande.
Vuonna 1926 Seltsoissa oli 60 taloa ja 344 asukasta, niistä 332 (58 taloa) inkeriläisiä. Kylän talot sijaitsivat ympäri Luosa -nimistä lampea. Seltsoissa oli silloin seuraavat tilat lammesta katsottuna: itään: Soikkala, Simosjaakkola, Vanjanjunila, Seppälä ja Simosla, kaakkoon: Simosmattila, Vanjasimola, Henumatinpekko, Anterunsimola ja Tommola, etelään: Alamatula, Teppola, Harsiamattila, Anteru, Harsia ja Henumattila, lounaaseen: Matulanpekko, Siminjaakko, Matula ja Similä, länteen: Jurkkala, luoteeseen: Matilananttila, Tuavetlaiset ja Vanjanmattilaiset, pohjoiseen: Pavlovanmattila, Henumattila, Henulanjunala, Henulananttila, Patijunila, Pattila, Lukkarisimola ja Tuavetananttila, koilliseen: Lukkarijunala. Lisäksi kauempana etelässä sijaitsivat seuraavat tilat: Petsetälä, Pavhkala, Yrjölä, Kuppiset, Pavhkanmattila, Heikinpekkola ja Tuavetpekkola.
Seltsoin suvut olivat Harsia, Kukkonen, Kajava, Sulkanen, Soikka ja Mehiläinen. Tutkija ja kirjailija Lyyli Ronkonen o.s. Kukkonen Jurkkalasta on syntynyt Seltsoissa. Seltsoin syntyperäinen asukas Matti Kukkonen, joka pakeni Suomeen vuonna 1919, oli aikoinaan Espoon Mankkaan suurimpia maanomistajia. Hänen ansiostansa Espoossa on Keltontie ja Keltonkuja -nimisiä katuja. 
1930-luvun alussa kylän varakkaita sukuja karkotettiin "kulakkeina" Keski-Aasiaan ja Hiipinään, missä osa kuoli nälkään ja vaikeiden asuinolosuhteiden takia. Vuonna 1937 kylässä vangittiin 17 isäntää, joista suurin osa teloitettiin.
Toisen maailmansodan aikana kylä joutui Leningradin saartoon. Maaliskuussa vuonna 1942 kaikki Seltsoin suomalaiset karkotettiin, vietiin Laatokan jään kautta läheiselle rautatieasemalle ja sieltä jälleen Siperiaan. Kaikki henkilöllisyysasiakirjat karkotetuilta takavarikoitiin. Sodan jälkeen niille, jotka yrittivät palata kotikylälle selitettiin, että muka mitään karkotusta ei tapahtunut. Kun entisillä asukkailla ei ollut enää asiakirjoja, jotka todistaisivat että he olivat asuneet tai syntyneet Seltsoissa, heitä kiellettiin asumasta kotikylässä.
Vuonna 1949 kylän nimi muutettiin Vojeikovoksi maantieteilijä Vojeikovin mukaan.
Johanna II

Johanna II voi tarkoittaa seuraavia hallitsijoita:
Fidžin presidentti

Fidžin presidentti (, , ) on Fidžin valtionpäämies ja maan asevoimien ylipäällikkö. Presidentin virkakauden pituus on kolme vuotta ja sama henkilö voidaan nimittää uudelleen virkaan kerran. Nykyisenä presidenttinä toimii Wiliame Katonivere, joka vannoi virkavalansa 12. marraskuuta 2021.
Ensimmäisenä presidenttinä toimi entinen kenraalikuvernööri Penaia Ganilau, jonka sotilasvallankaappaus nimitti virkaan 5. joulukuuta 1987 julistettuaan Fidžin tasavallaksi. Vallankaappauksen seurauksena Fidži erotettiin Commonwealth realm -maiden joukosta.
Vuodesta 1997 lähtien presidentin valitsi suuri päällikköjen neuvosto. Neuvosto lakkautettiin vuonna 2007 Frank Bainimaraman tekemän vallankaappauksen yhteydessä, mutta perustettiin uudelleen vuonna 2023. Vuodesta 2015 lähtien presidentin on valinnut Fidžin parlamentti. Tällöin presidentiksi valittiin silloinen työministeri Jioji Konrote.
Vuoden 2013 perustuslain mukaan presidentiksi nimitettävän henkilön tulee täyttää seuraavat ehdot:
Vuonna 2014 presidentin vuosipalkka oli 130 000 Fidžin dollaria.
NewSpring Church

NewSpring Church on kristillinen seurakunta, joka sijaitsee Andersonin kaupungissa Etelä-Carolinassa, Yhdysvalloissa. Seurakunnalla on yhteensä yli 23 000 viikoittaista kävijää. CBS Newsin mukaan seurakunta oli Yhdysvaltain kahdeksanneksi suurin megakirkko vuonna 2019. Seurakunnan ensimmäinen tilaisuus pidettiin 16. tammikuuta 2000 Andersonin yliopiston Sullivan-rakennuksessa. Vuonna 2001 seurakunta siirtyi Rainey Fine Arts Centeriin.
Seurakunta muutti vuonna 2006 Andersonin kampukselle ja vuonna 2008 seurakunta avasi Greenvillen kampuksen. Nykyään seurakunta toimii useissa eri sijainneissa Etelä-Carolinassa.
Saint John (Yhdysvaltain Neitsytsaaret)

Saint John (; ) on aiemmin Tanskan Länsi-Intiaan kuulunut saari, joka on vuodesta 1917 kuulunut Yhdysvaltain Neitsytsaariin.
Saari sijaitsee 5 km itään Saint Thomas -saaresta. Sen pinta-ala on 55 km². Saari on vuorinen, sen korkein kohta on 387 metriä merenpinnan yläpuolella, ja se on enimmäkseen metsien ja pensaikkojen peittämää. Saarella on satamakaupunki Cruz Bay.
Vuonna 1841 saaressa oli 2 555 asukasta, vuonna 1911 asukkaita oli 941. Vuonna 2010 asukkaita oli 4 170, ja vuonna 2020 asukkaita oli 3 881. Saari kuului Tanskalle vuodesta 1684 vuoteen 1917, jolloin Tanska myi saaren Yhdysvalloille.
Saarelle perustettiin kansallispuisto 1950-luvulla, jolloin Laurance S. Rockefeller osti suuren osan saarta ja lahjoitti alueen valtiolle kansallispuiston perustamista varten.
Elevation Church

Elevation Church on kristillinen seurakunta, joka sijaitsee Charlotten kaupungissa Pohjois-Carolinassa, Yhdysvalloissa. Seurakunnalla on yhteensä yli 22 200 viikoittaista kävijää. CBS Newsin mukaan seurakunta oli Yhdysvaltain yhdeksänneksi suurin megakirkko vuonna 2019. Seurakunnan johtavat pastorit ovat Steven Furtick ja Holly Furtick.
Church of the Highlands

Church of the Highlands on kristillinen seurakunta, joka sijaitsee Birminghamin kaupungissa Alabamassa, Yhdysvalloissa. Seurakunnalla on yhteensä nooin 22 200 viikoittaista kävijää. CBS Newsin mukaan seurakunta oli Yhdysvaltain 10. suurin megakirkko vuonna 2019. Seurakunta on perustettu vuonna 2001 ja on tämän jälkeen kasvanut useiden kampusten seurakunnaksi Alabaman osavaltiossa. Seurakunnan perustaja ja johtava pastori on Chris Hodges.
Saddleback Church

Saddleback Church on kristillinen seurakunta, joka sijaitsee Lake Forestin kaupungissa Kaliforniassa, Yhdysvalloissa. Seurakunnalla on yhteensä nooin 22 000 viikoittaista kävijää. CBS Newsin mukaan seurakunta oli Yhdysvaltain 11. suurin megakirkko vuonna 2019. Seurakunnan perustaja on pastori Rick Warren, joka on tullut maailmanlaajuisesti tunnetuksi kirjoistaan. Seurakunnan johtavat pastori ovat Andy Wood ja Stacie Wood.
Southeast Christian Church

Southeast Christian Church on kristillinen seurakunta, joka sijaitsee Louisvillen kaupungissa Kentuckyssa, Yhdysvalloissa. Seurakunnalla on yhteensä nooin 21 800 viikoittaista kävijää. CBS Newsin mukaan seurakunta oli Yhdysvaltain 12. suurin megakirkko vuonna 2019. Seurakunnan johtava pastori on Kyle Idleman.
Central Christian Church (Henderson)

Central Christian Church on kristillinen seurakunta, joka sijaitsee Hendersonn kaupungissa Nevadassa, Yhdysvalloissa. Seurakunnalla on yhteensä nooin 21 000 viikoittaista kävijää. CBS Newsin mukaan seurakunta oli Yhdysvaltain 13. suurin megakirkko vuonna 2019. Seurakunnan johtava pastori on Jud Wilhite, joka on toiminut seurakunnassa vuodesta 2003 lähtien. Wilhiten kaudella seurakunta on kasvanut monipaikkaiseksi kirkoksi, jolla on fyysisiä toimipisteitä Nevadassa, Arizonassa, Floridassa, Meksikossa ja Australiassa. Seurakunta tekee vankilatyötä God Behind Bars-järjestön kanssa.
Dream City Church

Dream City Church on kristillinen seurakunta, joka sijaitsee Phoenixin kaupungissa Arizonassa, Yhdysvalloissa. Seurakunnalla on yhteensä noin 21 000 viikoittaista kävijää. CBS Newsin mukaan seurakunta oli Yhdysvaltain 14. suurin megakirkko vuonna 2019. Seurakunnan johtava pastori on Luke Barnett.
Second Baptist Church Houston

Second Baptist Church Houston on kristillinen seurakunta, joka sijaitsee Houstonin kaupungissa Texasissa, Yhdysvalloissa. Seurakunnalla on yhteensä noin 20 600 viikoittaista kävijää. CBS Newsin mukaan seurakunta oli Yhdysvaltain 15. suurin megakirkko vuonna 2019. Seurakunnan johtava pastori on H. Edwin Young.
Historia.
Houstonin Second Baptist Church syntyi 121 henkilön voimin Taylor Schoolissa pidetyssä rukouskokouksessa maaliskuussa 1927. Vuotta myöhemmin seurakunta osti Milamin ja McGowanin St. Paulin metodistikirkon rakennukset ja nämä toimivat seurakunnan toimipisteinä kolmen vuosikymmenen ajan. Vuonna 1957 seurakunta siirsi kampuksen Woodwayn ja Vossin alueelle.
Seurakunnan johtajan etsintä käynnistettiin vuonna 1976 ja vuonna 1978 tohtori Ed Young aloitti seurakunnan viidentenä pastorina. Vuosien aikana seurakunta on rakentanut toimintakeskuksen Woodwayhyn. Seurakunta on laajentanut vuosien aikana toimintaa useille kampuksille ja verkkoon.
Christ Fellowship

Christ Fellowship (myös Christ Fellowship Church) on kristillinen seurakunta, joka sijaitsee Palm Beach Gardensin kaupungissa Floridassa, Yhdysvalloissa. Seurakunnalla on yhteensä noin 18 900 viikoittaista kävijää. CBS Newsin mukaan seurakunta oli Yhdysvaltain 16. suurin megakirkko vuonna 2019.
Seurakunnan toiminta alkoi vuonna 1984 Tom ja Donna Mullinsin vetämän raamattupiirin kautta. Mullinsit toimivat edelleen seurakunnan johtavina pastoreina. Seurakunta toimii useissa eri kohteissa Floridassa.
Calvary Chapel (Fort Lauderdale)

Calvary Chapel Fort Lauderdale on tunnustuskuntiin kuulumaton evankelis-kristillinen seurakunta, joka sijaitsee Fort Lauderdalen kaupungissa Floridassa, Yhdysvalloissa. Bob Coy perusti seurakunnan vuonna 1985 osana laajempaa Calvary Chapel-liikettä, joka sai alkunsa Kaliforniassa. Seurakunta painottaa Raamatun jakeittain tapahtuvaa saarnaamista ja lähetystehtävää.
Seurakunnalla on useita kampuksia Etelä-Floridassa, ja se houkuttelee viikoittain suuria kävijämääriä. Se toimii 75 hehtaarin alueella, johon kuuluu Calvary Christian Academy, yksi alueen suurimmista kristillisistä kouluista. Vuonna 2019 on yhteensä noin 18 500 viikoittaista kävijää. CBS Newsin mukaan seurakunta oli tuolloin Yhdysvaltain 17. suurin megakirkko.
Project Rene

Project Rene tai The Sims 5 on tuleva Electronic Artsin The Sims -pelisarjaan kuuluva simulaatiopeli. Se tulee olemaan ilmaiseksi pelattava.
Arpaisten ulkoilu- ja vaellusreitti

Arpaisten ulkoilu- ja vaellusreitti on 55 kilometrin pituinen vaellusreitti Soinissa ja Ähtärissä.
Reitin keskus on Arpainen-järven rannalla sijaitseva Arpaiskämppä, jonka läheisyydessä on sauna ja nuotiopaikka. Arpaiskämpän on rakentanut ähtäriläinen Kaarle Leppäkangas vuonna 1925. Arpaiskämpältä on noin 28 kilometrin matka reitin molempiin lähtöpisteisiin. Lähtöpisteet sijaitsevat Soinissa lähellä keskustaa Lauttosen virkistysalueella ja Ähtärissä eläinpuiston läheisyydessä.
Arpaiskämpän lisäksi reitin varrella on useita taukopaikkoja. Soinin osuudella sijaitsevat Saarilammin laavu sekä nuotiopaikkoina Kaihiharju, Läskilampi ja Löytöjoki. Ähtärin osuudella on Niemisjoen varrella Nuutinkosken kota, Ohrakosken kota ja Ohrakosken laavu sekä osuuden puolivälissä Saarisen laavu.
Arpaisten ulkoilu- ja vaellusreitti on osa Euroopan E6-kaukovaellusreittiä. Arpaisen alueella Soinin ja Ähtärin rajalla sijaitseva Ison Koirajärven harju on luokiteltu Natura 2000 -suojelualueeksi.
Matti Järvenpää (kuvataiteilija)

Matti Järvenpää (s. 1959, Pori) on suomalainen kuvataiteilija, säveltäjä ja sanoittaja.
Ura.
Järvenpää aloitti uransa kuvittamalla sarjakuvaa "Töötti", joka ilmestyi 70-luvulla paikallisjulkaisussa Porin Lehti.
Ensimmäiset yksityisnäyttelynsä hän piti vuonna 1988 Porin kaupunginkirjastossa, ja vuonna 1989 Satakunnan Museossa sekä Emil Cedercreuzin museossa. Myöhemmin Järvenpää on pitänyt useita yksityisnäyttelyitä ja ollut mukana monissa yhteisnäyttelyissä ympäri Suomea muun muassa Helsingissä, Kokkolassa, Kurikassa, Oulussa, Porissa, Tampereella, Turussa, Vaasassa ja Vammalassa. Vuonna 2007 hän piti 20-vuotisjuhlanäyttelynsä Haikon kartanossa. Järvenpää on esitellyt tuotantoaan myös Texasissa Yhdysvalloissa. 
Järvenpään ohjaajina ovat toimineet mm. taiteilijaprofessori Onni Oja sekä kuvataiteilija Reijo Meller.
Taide.
Järvenpään uran perusta on öljyvärimaalaus. Hän tekee nais-, meri- ja eläinaiheisia maalauksia sekä naivistisia viiksekkäitä pelimanneja.
Järvenpää on julkaissut teoksistaan ja työstään omakustannekirjan "Elämäntapana taide" ja vihkosen "Vartalonmyötäinen melodia".
Musiikki.
Järvenpää on säveltänyt ja sanoittanut kaksi albumia, "Oluella" ja "Matkalla", ja singlen "Vettä sataa".
Charlotte FC

Charlotte FC on yhdysvaltalainen jalkapalloseura, joka pelaa Yhdysvaltain ja Kanadan korkeimmalla sarjatasolla Major League Soccerissa. Joukkue pelaa kotiottelunsa Pohjois-Carolinan Charlottessa sijaitsevalla Bank of America Stadiumilla, jonka kapasiteetti useimmissa jalkapallo-otteluissa on 38 000 katsojaa.
Charlotte FC pelasi ensimmäisen MLS-kautensa vuonna 2022. Joukkue sijoittui liigan itäisen konferenssin yhdeksänneksi.
Joukkue.
Kokoonpano.
"Päivitetty: 5. marraskuuta 2023"
Manunsaari

Manunsaari tai Oravasaari on Leppäveden saari Jyväskylässä Kotaselän ja Kaivoveden välissä. Sen pituus on noin 3 km. Nimestään huolimatta Oravasaaren kylä ei sijaitse saarella, mutta saarella sijaitsee kulmakunta, jonka nimi on Manunsaari. Saaren pohjoisosassa on lapinraunio. Saaren ja mantereen välillä kulkee Karjutsalmen ylittävä tie.
Saaren itäosassa on yksi lampi, jonka vedet laskevat Leppäveden Haapasalmeen. Uudempiin karttoihin ei ole merkitty lammen nimeä, mutta vuoden 1845 pitäjänkartalla lammen nimenä on "Oralampi".
Jyväskylän kaupungin virallisessa kaupunginosajaossa Manunsaari kuuluu Pitkäjärven kaupunginosaan.
Läskilampi

Läskilampi voi tarkoittaa seuraavia:
Kilpilampi

Kilpilampi tarkoittaa seuraavia järviä ja lampia:
Jason Watt

Jason Watt (s. 24. helmikuuta 1970 Frederiksbergin kunta, Tanska) on tanskalainen moottoriurheilija.
Ura.
Watt aloitti kilpailemisen Karting-luokista, jonka jälkeen menestyttyään siellä hän siirtyi Formula Fordeihin vuonna 1992. Hän voitti Britanniassa Formula Vauxhall Lotus Winter Series -sarjan mestaruuden vuonna 1993. Watt siirtyi Britanian Formula Ford -sarjaan vuonna 1994. Samaisena vuonna hän voitti Brands Hatch'n Formula Ford Festival kilpailun.
Vuonna 1995 Watt ajoi Formula Opel Euroseries -sarjassa voittaen sarjan mestaruuden. Samana vuonna hän ajoi myös Saksan Formula 3 -sarjaa. Vuonna 1996 Watt ajoi Saksassa vakioautojen luokkaa ITC:tä. Hän saavutti 17 pistettä ja oli kerran palkintokorokkeella kolmantena sijoittuen sijalle 20. Vuonna 1997 Watt siirtyi Formula 3000 -sarjaan. Hän voitti kaudella yhden kilpailun ja sijoittui sarjassa kolmanneksi. Vuonna 1998 Watt jatkoi sarjassa ja oli neljäs. Vuonna 1999 Watt saavutti yhden kakkossijan ja kaksi voittoa sijoittuen sarjapisteissä toiseksi.
Wattin ura joutui tauolle vuoden 1999 lopulla moottoripyöräonnettomuuden takia, jonka seurauksena hän halvaantui rinnasta alaspäin ja joutui pyörätuoliin. Sittemmin hän on kuitenkin jatkanut uraansa menestyksekkäästi Touring Car -luokissa.
Vuodesta 2000 Watt ajoi Tanskan Touring Car -luokassa. Hän voitti sarjan mestaruuden vuonna 2002. Tämän jälkeen hän on ajanut muun muassa WTCC-sarjaa vuonna 2009 ja STCC-sarjaa vuonna 2011.
Viimeksi Watt on ajanut kilpaa vuonna 2012, jolloin hän ajoi Legends-luokkaa Tanskassa.
Muuta.
Jason Watt on ollut naimisissa tanskalaisen tv-juontaja Mai-Britt Vingsøen kanssa, jonka kanssa hänellä on kaksoset Noah ja Filuca. Mai-Britt ja Jason erosivat vuonna 2003. Hänen toinen avioliittonsa oli vuonna 2007 Sara Matthiesenin kanssa, jonka kanssa hänellä on poika Silas. He erosivat vuonna 2008 vain 17 kuukauden avioliiton jälkeen. Vuonna 2016 Jason meni naimisiin Majbrit Heidi Berthelsenin kanssa.
Jason Wattin poika Noah Watt on myös moottoriurheilija, joka ajoi Tanskan Formula 4 -sarjassa vuonna 2017.
Lillebil Ibsen

Lillebil Ibsen (synt. Sofie Parelius Monrad Krohn; 6. elokuuta 1899 Kristiania – 22. elokuuta 1989 Oslo) oli norjalainen näyttelijä ja tanssija. Ibsen esiintyi muun muassa Norjan kansallisteatterissa ja Det Nye Teaterissa. Hän teki sekä komedia- että draamarooleja.
Ibsenin äiti oli näyttelijä Gyda Christensen ja puoliso elokuvaohjaaja Tancred Ibsen.
Gyda Christensen

Gyda Marthe Kristine Christensen (o.s. Andersen; 21. toukokuuta 1872 Kristiania – 20. elokuuta 1964 Oslo) oli norjalainen näyttelijä, tanssija ja teatterinjohtaja. Hän oli vuosina 1899–1920 kiinnitettynä Norjan kansallisteatteriin, 1920–1928 Centralteatretiin ja vuodesta 1928 Det Nye Teateriin, jossa hän toimi teatterinjohtajana vuosina 1939–1945.
Yksityiselämä.
Gyda Christensen oli naimisissa kolmesti. Ensimmäinen aviomies oli insinööri Georg Monrad Krohn, jonka kanssa hän sai Lillebil Ibsenin. Toinen avioliitto oli näyttelijä Halfdan Christensenin kanssa ja viimeinen puoliso oli poliitikko C. J. Hambro.
Moman piiri (Mosambik)

Moman piiri () on Mosambikin Nampulan maakuntaan kuuluva piiri. Piirin on väkiluku oli Mosambikin tilastokeskuksen (INE) ennusteen mukaan 376 378 vuonna 2022. Väestönlaskennoissa asukasluvuksi saatiin 238 655 (VL 1997) ja 318 461 (2007) ja 324 442 (VL 2017). Piirin hallintokeskus on Macone (Macone Sede, myös Moma). Se sijaitsee Intian valtameren rannalla, linnuntietä 182 kilometriä aluekeskus Nampulasta etelään.
Moman piiri rajoittuu etelässä Intian valtamereen, lännessä Zambezian maakunnan Pebanen ja Gilén piireihin, pohjoisessa Mogovolasin piiriin sekä idässä Angochen ja Larden piireihin.
Moman piirin pinta-ala on supistunut 2010-luvulla, koska piiristä on vuonna 2013 lohkaistu Larden piiri. Vielä vuoden 2013 alun tilastoissa Moman piirin pinta-ala oli 5 814 neliökilometriä, ja siihen kuului neljä hallinnollista aluetta (P.A. de Macone Sede, P. A. de Chalaua, P. A. de Larde ja P. A. de Mucuali). Larden piirin erottamisen jälkeen hallinnollisia alueita oli enää kaksi (P.A. de Macone Sede ja P. A. de Chalaua), ja 2022 piirin pinta-alaksi raportoitiin 3 917 km².
Kuljetusrobotti

Kuljetusrobotti on erilaisten asioiden, kuten ruoan, kuljetukseen tai toimitukseen erikoistunut robotti. Kuljetusrobotti voi olla täysin itseohjautuva tai sen liikkeitä voidaan ohjata etäkäyttöisesti, joko jatkuvasti tai tarpeen mukaan avustaen esimerkiksi robotin jumittuessa.
Ruoan toimitus Suomessa.
Suomessa S-ryhmän Alepa otti ensimmäisenä käyttöön kuljetusrobottien avulla toimitettavat ruokatoimitukset pääkaupunkiseudulla vuonna 2022. S-ryhmä käyttää ruokatoimituksiin virolaisen Starship Technologies -yrityksen valmistamia robotteja. Asiakas ohjaa tilauksia ja toimitukseen liittyviä vaiheita mobiilisovelluksen avulla. Starshipin robotit käyttävät hyväkseen muun muassa useita sisäänrakenettuja kameroita ympäristön tarkkailemiseen sekä tekoälyä. Vuonna 2023 S-ryhmä laajensi kuljetusrobottien toimintaa muun muassa Tampereelle, Turkuun, Poriin, Raumaan, Jyväskylään ja Ouluun.
Tällä hetkellä S-ryhmällä on Suomessa käytössä 60 ruoankuljetusrobottia. Vuonna 2023 kuljetetuimpia tuotteita olivat maito, banaani ja kananmunat.
Den store barnedåpen

Den store barnedåpen on Tancred Ibsenin ohjaama elokuva vuodelta 1931. Se perustuu Oskar Braatenin samannimiseen näytelmään ja sitä pidetään Norjan ensimmäisenä äänielokuvana. Elokuva kertoo oslolaisista työväenluokkaisista naisista Alvildesta ja Dobbelt-Petrasta, jotka ovat kollegoita ja asuvat yhdessä. Alvildella on avioton lapsi, jonka hän yrittää saada kastetuksi. Kolmas päähenkilö on työtön Harald, joka muuttaa heidän luokseen.
Kevin Korchinski

Kevin Korchinski (s. 21. kesäkuuta 2004 Saskatoon, Saskatchewan, Kanada) on kanadalainen jääkiekkoilija. Korchinski edustaa NHL-joukkue Chicago Blackhawksia. Hän on pelipaikaltaan puolustaja ja hän laukoo vasemmalta. 
Ennen NHL-uraansa Korchinski pelasi WHL-juniorisarjassa Seattle Thunderbirdsin joukkueessa. Chicago Blackhawks varasi hänet ensimmäisellä kierroksella seitsemännellä varausvuorolla .
Aase Bye

Aase Synnøve Bye (4. kesäkuuta 1904 Kristiania – 10. heinäkuuta 1991 Oslo) oli norjalainen näyttelijä. Hän teki uransa pääosin Norjan kansallisteatterissa, mutta näytteli myös elokuvissa, erityisesti hänet muistetaan pääosasta ensimmäisessä norjalaisessa äänielokuvassa "Den store barnedåpen" (1931).
Bye

Bye on seuraavien norjalaisten henkilöiden sukunimi:
Aase

Aase on erityisesti Norjassa käytössä oleva naisen etunimi. Se vastaa ruotsalaista Åsa-nimeä. Aasen nimipäivä on Norjassa 2. toukokuuta.
Tuoksuvalevahvero

Tuoksuvalevahvero ("Aphroditeola olida", aik. "Hydrophoropsis olida") on harvinainen pohjoispainotteisesti kasvava sienilaji. Laji muistuttaa sitkeydeltään valevahveroa, on kookkaanpuoleinen, voimakkaantuoksuinen, tuoksu hieman metsämansikkaan vivahtava, heltat ovat kapeat ja haaroittuvat. Päältä laji on vaaleanpunertava, leikkauspinta valkoinen. Jalka on usein hyvin vaalea, mahdollisesti kellertävä. Laji kasvaa havumetsissä etenkin männyn juurisienenä. Laji ei ole ruokasieni.
Tuoksuvalevahveroa esiintyy Pohjoismaissa, Keski-Euroopan vuoristoissa ja Pohjois-Amerikassa. Se on Suomessa silmälläpidettävä (NT), mutta Ruotsissa ja Norjassa vaarantunut (VU). Tanskassa lajia on tavattu kerran, vuonna 1954, ja se on luokiteltu puutteellisesti tunnetuksi (DD).
Lampeland

Lampeland on taajama Flesbergin kunnassa Norjassa ja kuntansa hallinnollinen keskus. Taajaman pinta-ala on 0,6 neliökilometriä ja asukasluku 588 vuonna 2022.
Flesbergin sauvakirkko

Flesbergin sauvakirkko () on Norjassa Flesbergin kunnassa sijaitseva 1100- tai 1200-luvulta peräisin oleva sauvakirkko. Ensimmäinen kirjallinen maininta siitä on vuodelta 1359. Kirkossa tehtiin suuria muutostöitä 1700-luvulla, jolloin se sai nykyisen ristikirkon muotonsa.
Axel Heiberg

Axel Heiberg (16. maaliskuuta 1848 Kristiania – 4. syyskuuta 1932 Oslo) oli norjalainen liikemies ja mesenaatti. Hän rahoitti muun muassa urheilua ja taidetta sekä Fridtjof Nansenin tutkimusretkiä. Hänen mukaansa on nimetty Kanadan pohjoisosassa sijaitseva Axel Heibergin saari sekä Axel Heibergin jäätikkö Etelämantereella.
Heiberg

Heiberg on seuraavien henkilöiden sukunimi:
Tordis Maurstad

Tordis Elfrida Witzøe Maurstad (24. joulukuuta 1901 Kristiansund – 10. tammikuuta 1997 Oslo) oli norjalainen näyttelijä. Hän teki uransa Det Norske Teatretissa.
Maurstadin ensimmäinen puoliso oli näyttelijä Alfred Maurstad. Heidän pojastaan Toralv Maurstadista tuli niin ikään näyttelijä. Myöhemmin hän oli naimisissa kirjailija Helge Krogin kanssa.
Kauniaisten kaupungintalo

Kauniaisten kaupungintalo (ruots. "Grankulla stadshus") on Kauniaisten kaupungissa, Uudellamaalla sijaitseva kaupungin virasto- ja toimistorakennus. Kauniaisten kaupungintalon suunnittelusta järjestettiin yleinen arkkitehtuurikilpailu vuonna 1974. Kilpailuun jätettiin yhteensä 71 ehdotusta. Näiden ehdotusten joukosta voittajaksi valittiin arkkitehtitoimisto Thua ja Kurt Mobergin ehdotus. Heidän suunnittelemansa valkea, kivinen kaupungintalo valmistui vuonna 1978.
Kaupungintalon tilalle on myös kaavailtu asuinrakennuksia.
Euroopan kaukovaellusreitti E3

Euroopan kaukovaellusreitti E3 on yksi kahdestatoista Euroopan halki kulkevista kaukovaellusreiteistä. Reitti on 8 880 kilometriä pitkä ja kulkee yhdentoista maan läpi, alkaen Espanjasta ja päättyen Bulgariaan.
Reitti.
Espanja.
Espanjassa reittiä on käytössä noin 96 kilometriä. Reitti alkaa Somportin solalta Aragonian alueella ja päättyy Undués de Lerdan kuntaan.
Ranska ja Belgia.
Reitistä 2 004 kilometriä kulkee Ranskassa. Se alkaa Espanjan rajalta ja päättyy Les Hautes-Rivièresin kuntaan. Reitti jatkuu Belgiaan, jossa se alkaa Corbionin kylästä ja päättyy Martelangen kylään.
Luxemburg.
Luxemburgissa reittiä kulkee 237 kilometriä. Se alkaa maan länsiosista Rombachista ja päättyy Luxemburgin, Saksan ja Ranskan kolmirajalle Schengenissä.
Saksa.
Saksassa pääreitti on 1 203 kilometrin pituinen, vaihtoehtoinen reitti vain 588 kilometrin pituinen. Se alkaa Perlin kaupungista ja päättyy Schmilkaan. Se kulkee kymmenen eri luonnonpuiston ja kahden eri kansallispuiston läpi. Fuldan kohdalla reitti kohtaa E6-reitin kanssa.
Puola.
Puolassa reitti on kaksiosainen. Toinen kulkee Sudeettien halki ja toinen Karpaattien halki. Sudeettien reitti on noin 300 kilometriä pitkä, alkaa Jakuszycestä ja päättyy Boboszówiin. Karpaattien reitti on noin 160 kilometriä pitkä, alkaa Chyżnestä ja päättyy Barwinekiin.
Slovakia.
Slovakiassa reittiä kulkee yhteensä 444 kilometriä. Se alkaa Tšekin rajalta ja päättyy Slovakian ja Unkarin väliselle rajalle. 
Tšekki.
Tšekissä reitti on noin 747,5 kilometrin pituinen. Reitti jakautuu kolmeen osaan. Ensimmäinen alkaa Pomezí nad Ohřísta ja päättyy Hřenskoon, josta myös seuraava osa alkaa. Se päättyy Harrachoviin. Kolmas osa alkaa Dolní Lipkasta ja päättyy Bumbálkaan.
Unkari.
Unkarissa reitti on noin 290 kilometrin pituinen. Reitti alkaa Sátoraljaújhelystä Slovakian rajalta ja päättyy Ártándiin Romanian rajalle.
Romania.
Reitistä 677 kilometriä kulkee Romaniassa. Se alkaa Unkarin jälkeen Ártándista ja päättyy Romanian ja Serbian rajalle.
Bulgaria.
Bulgarian reitti on pituudeltaan 600–700 kilometriä. Se alkaa Balkanvuorilta Kom-vuoren luota ja päättyy Cape Emineen.
Wiki Loves Africa

Wiki Loves Africa on vuosittain järjestettävä avoin valokuvakilpailu, jossa afrikkalaiset ihmiset voivat luovuttaa digitaalisia valokuvia, videoita ja äänitiedostoja ympäristöstään muiden käytettäväksi avoimella lisenssillä (CC-SA-BY-4.0). Aineisto talletetaan Wikimedia Commons -tietokantaan, jolloin sitä voidaan käyttää esimerkiksi wikipedia-tietosanakirjoissa. Kilpailu järjestettiin ensimmäisen kerran vuonna 2014. Vuoteen 2023 mennessä kilpailuun ja aineistoaan jakanut oli osallistunut jo yli 10 000 valokuvaajaa.
Wiki Loves Africa on Wikimedia-säätiöltä apua saavan, voittoa tuottamattoman Wiki In Africa -järjestön toteuttama hanke.
Hikvision

Hikvision () on Kiinan valtion omistama turvalaitevalmistaja. Se perustettiin vuonna 2001 ja listautui Shenzhenin pörssiin vuonna 2010 . Hikvision toimii yli 150 maassa.
Hikvisionin päätuotteita ovat valvontakamerat. Hikvisionin kameroita käytetään Kiinassa kansalaisten ja Xinjiangin internointileirien massavalvontaan. Tietoturvahuolien ja ihmisoikeusoikeusrikkomussyytösten johdosta Hikvisionin laitteistoja on rajoitettu Yhdysvalloissa ja useissa Euroopan maissa.